Γάιος Ιούλιος Αλέξανδρος

Ο Γάιος Ιούλιος Αλέξανδρος, λατιν. Gaius Julius Alexander (άκμασε 58 μ.Χ. - 72) ήταν ένας πρίγκιπας από την Ηρωδιανή Δυναστεία, που έζησε στη Ρωμαϊκή Αυτοκρατορία.

Βιογραφία
Ήταν γιος του Τιγράνη ΣΤ΄ της Αρμενίας και της Οπγκάλλι. Η καταγωγή του ήταν Ιουδαϊκή, Ναβαταίων, Εδομιτών, Ελληνική, Αρμενική και Περσική. Εκ πατρός πάππος του ήταν ο Αλέξανδρος πρίγκιπας της Ιουδαίας, γιος της Γλαφύρας. Αυτή ήταν κόρη τού Αρχελάου της Καππαδοκίας, βασιλιά υποτελούς της Ρώμης. Σύζυγος της Γλαφύρας ήταν ο Αλέξανδρος διάδοχος, γιος του Ηρώδη Α΄ του Μεγάλου, βασιλιά της Ιουδαίας. Αδελφή του Γ. Ι. Αλεξάνδρου ήταν η Ιουλία, σύζυγος του Μάρκου Πλάνκιου Βάρου.

Ο πατέρας του την άνοιξη του 58 στέφθηκε στη Ρώμη βασιλιάς της Αρμενίας από τον Αυτοκράτορα Νέρωνα και κυβέρνησε ως το 63. Ο Αλέξανδρος και η αδελφή του ήταν οι τελευταίοι απόγονοι των βασιλέων της Καππαδοκίας. Δεν γνωρίζουμε πολλά για τη ζωή τού Γ. Ι. Αλεξάνδρου πριν το 58. Ήταν αποστάτης του Ιουδαϊσμού· είναι απίθανο να προσπάθησε να ασκήσει επιρροή στην Ιουδαϊκή πολιτική.

Ο Τιγράνης ΣΤ΄ είχε κανονίσει με τον σύμμαχό του Αντίοχο Δ΄ της Κομμαγηνής να παντρέψουν τα παιδιά τους. Έτσι ο Αλέξανδρος, έπειτα από τη στέψη του πατέρα του, νυμφεύτηκε στη Ρώμη την Ιουλία Ιοτάπα. Ο γάμος έγινε για την πολιτική συμμαχία των πατέρων τους και ίσως του Νέρωνα. Έπειτα από την τελετή, ο Νέρωνας έστεψε τον Αλέξανδρο και την Ιοτάπα βασιλείς της μικρής περιοχής Κέτις στην Κιλικία. Εκεί ήταν βασιλείς παλαιά οι Σελευκίδες πρόγονοι του Αλεξάνδρου, όπως ο προαναφερόμενος Αρχέλαος της Καππαδοκίας και ο γιος αυτού Αρχέλαος της Κιλικίας. Η πόλη Ελαιούσα Σεβαστή έγινε μέρος του βασιλείου του. Ο Αλέξανδρος και η Ιοτάπα κυβέρνησαν την Κέτις από το 58 ως το πολύ το 72.

Λίγα γνωρίζουμε για τη ζωή τους ως ζεύγος. Η Ιοτάπα έκανε τρία τέκνα: τον Γάιο Ιούλιο Αγρίππα, τον Γάιο Ιούλιο Αλέξανδρο Βερενικιανό και την Ιουλία Ιοτάπα. Τα παιδιά αυτά γεννήθηκαν και μεγάλωσαν στην Κέτις. Πιθανός απόγονός τους είναι ο Ιοταπιανός (απεβ. π. 249) σφετεριστής κατά τη βασιλεία του Φιλίππου του Άραβα· αυτός είχε τέκνο με το όνομα Αλέξανδρος, μάλλον λοιπόν υπάρχει σύνδεση.

Το Γ. Ι. Αλέξανδρος εισήλθε στη Ρωμαϊκή Σύγκλητο επί Βεσπασιανού (69-79) ή επί Τίτου (79-81). Υπηρέτησε ως ύπατος (consul) ή αντικαταστάτης ύπατος (suffect consul) πριν το 109, κατά τη βασιλεία του Τραϊανού.

Οικογένεια
Νυμφεύτηκε το 58 την Ιουλία Ιοτάπα, κόρη του Αντιόχου Δ΄ της Κομμαγηνής και είχε τέκνα:
 Γάιος Ιούλιος Αγρίππας π. 72-πριν το 150, πρίγκιπας της Κιλικίας.
 Γάιος Ιούλιος Αλέξανδρος Βερενικιανός π. 75-π. 150, πρίγκιπας της Κιλικίας. Νυμφεύτηκε την Κασσία Λεπίδα, κόρη του Κάσσιου Λέπιδου (γιου της Ιουνίας Λεπίδας, κόρης της Αιμιλίας Λεπίδας (κόρης της Ιουλίας της Νεότερης, κόρης της Ιουλίας της Πρεσβύτερης (κόρης του Αυγούστου))).
 Ιουλία Κασσία Αλεξάνδρα, παντρεύτηκε τον Γάιο Αβίδιο Ηλιόδωρο prefectus (έπαρχο) της Αιγύπτου.
 Αβίδιος Κάσσιος σφετεριστής.
 Ιουλία Ιοτάπα γενν. π. 80, παντρεύτηκε τον Γάιο Ιούλιο Κουαδράτο Βάσσο συγκλητικό και αντικαταστάτη ύπατο.

Πηγές
 Anthony Wagner, Pedigree and Progress, Essays in the Genealogical Interpretation of History, London, Philmore, 1975. Rutgers Alex CS4.W33
 Schwartz, Seth (1990). Josephus and Judaean politics. Columbia studies in the classical tradition. Leiden, New York: Brill. p. 137. ISBN 90-04-09230-7. OCLC 21595783.
 Grainger, John D. (2003). Nerva and the Roman succession Crisis AD 96-99. London, New York: Routledge. pp. xvi. ISBN 0-415-28917-3. OCLC 52012210.

Ηρωδιανή Δυναστεία